THAI เปิดไฟลท์พิเศษ รับคนไทยจากเยอรมนีกลับบ้าน ครั้งที่ 6
THAI เปิดไฟลท์พิเศษ รับคนไทยจากเยอรมนีกลับบ้าน ครั้งที่ 6
20 ก.ย. 2563

นาวาอากาศตรี อนิรุต แสงฤทธิ์ ผู้อำนวยการใหญ่ฝ่ายปฏิบัติการบิน ในฐานะหัวหน้าศูนย์ควบคุมการปฏิบัติการ (THAI Operations Control Center : TOCC) บริษัท การบินไทย จำกัด (มหาชน) หรือ THAI เปิดเผยว่า บริษัทฯ ให้ความร่วมมือกับกระทรวงการต่างประเทศของไทย สถานเอกอัครราชทูต ณ กรุงเบอร์ลิน สถานกงสุลใหญ่ ณ นครแฟรงก์เฟิร์ต สถานกงสุลใหญ่ ณ นครมิวนิก จัดเที่ยวบินพิเศษรับคนไทยจากเยอรมนีและประเทศใกล้เคียง อาทิ ออสเตรีย เบลเยี่ยม โปแลนด์ สวิตเซอร์แลนด์ ฝรั่งเศส ลักเซมเบิร์ก เป็นต้น กลับประเทศไทย เป็นครั้งที่ 6
โดยจัดเที่ยวบินที่ ทีจี 923 เส้นทาง แฟรงก์เฟิร์ต-กรุงเทพฯ รับผู้โดยสารชาวไทย จำนวน 56 คน ออกเดินทางจากแฟรงก์เฟิร์ต เมื่อวันที่ 18 กันยายน 2563 เวลา 21.14 น. (เวลาท้องถิ่น) ถึงกรุงเทพฯ วันที่ 19 กันยายน 2563 เวลา 12.45 น. ซึ่งบริษัทฯ ยังได้ทำการขนส่งสินค้าในเที่ยวบินทั้งขาไปและขากลับอีกด้วย
ทั้งนี้ บริษัทฯ ภาคภูมิใจที่ได้รับความไว้วางใจให้ปฏิบัติภารกิจเพื่อรับคนไทยในต่างประเทศกลับบ้านเสมอมา โดยมีพนักงานการบินไทยและหน่วยงานที่เกี่ยวข้อง ทั้งในประเทศและต่างประเทศ ร่วมปฏิบัติหน้าที่ประสานงาน และอำนวยความสะดวกให้แก่ผู้โดยสาร
 